Magister Jobertus de Ponte Senonensis curie officialis omnibus presentes litteras inspecturis in Domino salutem. Ad universorum noticiam volumus pervenire quod Herbertus et Helysabeth uxor ejus in Senonense curia constituti in perpetuam elemosinam contulerunt quicquid habebant apud Torigniacum in territorio de Communes, fratribus de Valle lucenti, fide prestita promittentes quod super elemosina quam memoratis fratribus fecerunt, legitimam pro posse suo portabunt garandiam. Actum anno Gracie M° CC° VI°, mense marcio.